**ΟΔΗΓΙΕΣ ΓΙΑ ΤΗΝ ΑΝΤΙΣΤΟΙΧΙΣΗ ΜΑΘΗΜΑΤΩΝ ΣΤΟ ΠΡΟΓΡΑΜΜΑ ERASMUS (ΤΜΗΜΑ Ο.Δ.Ε.)**

Το πρόγραμμα erasmus είναι ένα πρόγραμμα ανταλλαγής φοιτητών με το οποίο μπορείτε να κάνετε μέρος των σπουδών σας (1 ή 2 εξάμηνα) σε πανεπιστήμιο του εξωτερικού. Υπεύθυνοι καθηγητές του τμήματος Ο.Δ.Ε. για το πρόγραμμα Erasmus είναι οι κ. Μανωλόπουλος και Καπουτσής. Στην ιστοσελίδα του Ο.Π.Α. αναφέρονται (στα αγγλικά) οι χώρες προορισμού για τους φοιτητές του τμήματος Ο.Δ.Ε.. Οι χώρες προορισμού έχουν κατανεμηθεί αλφαβητικά στους υπεύθυνους καθηγητές του τμήματος. Φοιτητές οι οποίοι επιθυμούν να πάνε στις χώρες από **Austria έως και Iceland** θα πρέπει να απευθυνθούν στον κ. *Μανωλόπουλο* . Για τις χώρες **Ireland έως και United Kingdom** υπεύθυνος είναι ο κ. *Καπουτσής*. Η διαδικασία η οποία απαιτείται από εσάς είναι η εξής:

1) Επιλέγετε πανεπιστήμιο προορισμού. Στην φάση αυτή θα πρέπει να επιλέξετε τουλάχιστον 3 πανεπιστήμια στα οποία θα θέλατε να πάτε. Πρέπει να επιλέξετε 3 πανεπιστήμια διότι είναι πιθανόν να μην επιλεγείτε για το πανεπιστήμιο το οποίο επιλέξατε πρώτο, οπότε καλό είναι να έχετε εναλλακτικές επιλογές. Η κατάταξη φοιτητών γίνεται με βάση τον μέσο όρο βαθμολογίας μέχρι την ημέρα που κάνετε αίτηση στο πρόγραμμα.

2) Για το πανεπιστήμιο εξωτερικού το οποίο έχετε ως πρώτη επιλογή θα πρέπει να βρείτε μαθήματα για αντιστοίχιση. Όταν βρείτε μαθήματα για αντιστοίχιση, επικοινωνήστε με τον εκπρόσωπο erasmus του τμήματος και της χώρας που επιλέξατε για να εγκριθούν οι αντιστοιχίες.

Τι πρέπει να γνωρίζετε για τη διαδικασία αντιστοίχισης μαθημάτων:

α. Πόσα μαθήματα του Ο.Π.Α. πρέπει να αντιστοιχίσω;

Το πρόγραμμα erasmus, είναι ένα πρόγραμμα μεταφοράς πιστωτικών μονάδων (ECTS). Διδάσκεστε μαθήματα στο εξωτερικό τα οποία (εφόσον τα περάσετε) σας δίνουν πιστωτικές μονάδες. Ανάλογα με το πόσες πιστωτικές μονάδες λάβατε, σας αναγνωρίζονται στο Ο.Π.Α. μαθήματα του προγράμματος σπουδών σας. Για κάθε 6μηνο το οποίο πηγαίνετε στο εξωτερικό, πρέπει τα μαθήματα τα οποία επιλέξατε για αντιστοίχιση να σας δίνουν συνολικά 30 πιστωτικές μονάδες. Επειδή κάποιες φορές αυτό δεν είναι εφικτό, υπάρχει η ευελιξία να επιλέξετε μαθήματα στο εξωτερικό τα οποία να σας δίνουν από 28,5 έως 32 πιστωτικές μονάδες (δηλαδή όχι ακριβώς 30). Τα περισσότερα μαθήματα του τμήματος Ο.Δ.Ε. αντιστοιχούν σε 6 πιστωτικές μονάδες. Αυτό σημαίνει ότι πρέπει να αντιστοιχίσετε 5 μαθήματα του Ο.Δ.Ε. με μαθήματα τα οποία προσφέρονται στο πανεπιστήμιο προορισμού.

β. Ποιά μαθήματα του τμήματος Ο.Δ.Ε. μπορώ να αντιστοιχίσω;

Τα μαθήματα του Ο.Δ.Ε. τα οποία μπορείτε να επιλέξετε για αντιστοίχιση είναι όλα τα μαθήματα του προγράμματος σπουδών σας στα οποία δεν έχετε εξεταστεί επιτυχώς με εξαίρεση όλα τα νομικά μαθήματα του τμήματος. Τα μαθήματα αυτά εξαιρούνται της διαδικασίας αντιστοίχισης διότι το περιεχόμενο των μαθημάτων είναι ιδιαίτερο για κάθε χώρα (εάν π.χ. αντιστοιχίζατε το Αστικό Δικαίο με κάποιο ανάλογο μάθημα σε πανεπιστήμιο της Αγγλίας, θα μαθαίνατε το Αγγλικό δίκαιο το οποίο δεν έχει καμία σχέση με το Ελληνικό). Επίσης όσον αφορά στα μαθήματα ξένης γλώσσας, μπορείτε να επιλέξετε το πολύ ένα τέτοιο μάθημα για αντιστοίχιση. Το μάθημα ξένης γλώσσας μπορεί να αντιστοιχηθεί με οποιοδήποτε μάθημα στο πανεπιστήμιο υποδοχής, εφ’ όσον αυτό διδάσκεται στην ίδια γλώσσα με την ξένη γλώσσα την οποία έχετε επιλέξει στο Ο.Π.Α..

Έστω π.χ. ότι θέλετε να πάτε στο εξωτερικό με το πρόγραμμα erasmus το 5ο εξάμηνο των σπουδών σας. Τα μαθήματα του Ο.Δ.Ε. τα οποία μπορείτε να αντιστοιχίσετε είναι (πλην των εξαιρέσεων που αναφέρθηκαν προηγουμένως) όλα τα μαθήματα των 5ου, 6ου, 7ου και 8ου εξαμήνων τα οποία είναι στο πρόγραμμα σπουδών σας (υποχρεωτικά και επιλογής) καθώς και όλα τα μαθήματα τα οποία δεν έχετε περάσει από τα 4 πρώτα εξάμηνα των σπουδών σας. Ειδικά για τους φοιτητές οι οποίοι θέλουν να συμμετάσχουν στο πρόγραμμα erasmus το 5ο εξάμηνο των σπουδών τους, καλό είναι να ξέρουν τι κατεύθυνση θα ακολουθήσουν πριν ξεκινήσουν τη διαδικασία αντιστοίχισης μαθημάτων ώστε να κάνουν αντιστοίχιση μαθημάτων που τους ενδιαφέρουν.

γ. Πως γίνεται η αντιστοίχιση με μαθήματα της σχολής προορισμού;

Το πρώτο βήμα είναι να βρείτε μαθήματα στο πανεπιστήμιο προορισμού τα οποία να έχουν παρόμοιο περιεχόμενο με τα μαθήματα τα οποία θέλετε να αντιστοιχίσετε εδώ. Ιδανικά, θα πρέπει να έχετε αντιστοιχίσει 5 δικά μας μαθήματα με 5 μαθήματα της σχολής προορισμού τα οποία να έχουν ίδιο περιεχόμενο με τα δικά μας μαθήματα, και να σας δίνουν 6 πιστωτικές μονάδες ανά μάθημα. Στις περισσότερες περιπτώσεις αυτό δεν μπορεί να γίνει διότι κάθε πανεπιστήμιο ορίζει διαφορετικό αριθμό πιστωτικών μονάδων για τα μαθήματα τα οποία προσφέρει στους φοιτητές erasmus. Π.χ. υπάρχουν σχολές στο εξωτερικό οι οποίες για τα μαθήματα του προγράμματος erasmus δίνουν 7,5 ή 15 πιστωτικές μονάδες ανά μάθημα. Στην περίπτωση αυτή 2 μαθήματα των 15 πιστωτικών μονάδων καλύπτουν 5 μαθήματα του Ο.Δ.Ε.. Πρέπει όμως τα 2 μαθήματα των 15 πιστωτικών μονάδων να καλύπτουν (τουλάχιστον σε μεγάλο βαθμό) την ύλη των 5 μαθημάτων του Ο.Π.Α. τα οποία θέλετε να αντιστοιχίσετε.

Σε άλλα πανεπιστήμια προσφέρονται μαθήματα τα οποία δίνουν 2 ή 3 πιστωτικές μονάδες το καθένα. Στην περίπτωση αυτή θα πρέπει να επιλέξετε π.χ. 15 μαθήματα των 2 πιστωτικών μονάδων για να καλύψετε 5 δικά μας μαθήματα. *Να σημειωθεί ότι αυτό δεν σημαίνει ότι θα κάνετε την τριπλάσια δουλειά για να περάσετε 5 δικά μας μαθήματα.* Οι πιστωτικές μονάδες αντιστοιχούν σε φόρτο εργασίας. Έτσι ένα μάθημα που δίνει 2 πιστωτικές μονάδες έχει συνήθως παρακολούθηση 1 ή 2 ώρες την εβδομάδα για διάρκεια μικρότερη του εξαμήνου, και ο φόρτος εργασίας για το μάθημα είναι το ένα τρίτο του φόρτου εργασίας ενός μαθήματος του Ο.Δ.Ε.. Και σε αυτή την περίπτωση πρέπει τα 15 μαθήματα των 2 πιστωτικών μονάδων να καλύπτουν την ύλη των 5 δικών μας μαθημάτων. Επιπλέον πρέπει οι πιστωτικές μονάδες που θα λάβετε από αυτά τα 15 μαθήματα να είναι κατανεμημένες περίπου 6 ανά μάθημα του Ο.Π.Α..

Δηλαδή, έστω ότι στα μαθήματα που θέλετε να αντιστοιχίσετε περιλαμβάνονται η Χρηματοδοτική Διοίκηση Ι και το μάθημα Μικροοικονομική Ι. Έστω επίσης ότι το πανεπιστήμιο εξωτερικού προσφέρει μαθήματα των 2 πιστωτικών μονάδων. Ας υποθέσουμε ότι βρίσκετε 5 μαθήματα εκεί τα οποία έχουν σχέση με τη Χρηματοδοτική Διοίκηση Ι και ένα μάθημα το οποίο έχει σχέση με την Μικροοικονομική Ι. Παρ’ όλο που τα 6 αυτά μαθήματα σας δίνουν συνολικά 12 πιστωτικές μονάδες, δεν μπορεί να γίνει αντιστοίχιση με τη Μικροοικονομική Ι διότι τα μαθήματα που θα κάνετε εκεί και έχουν σχέση με Μικροοικονομική σας δίνουν μόνο 2 πιστωτικές μονάδες. Για να σας αντιστοιχηθούν τα μαθήματα Χρηματοδοτική Διοίκηση Ι και Μικροοικονομική Ι πρέπει να βρείτε 3 μαθήματα των 2 πιστωτικών μονάδων τα οποία να καλύπτουν την ύλη της Χρηματοδοτικής Διοίκησης Ι και 3 μαθήματα των 2 πιστωτικών μονάδων τα οποία να καλύπτουν την ύλη της Μικροοικονομικής Ι.

***ΠΡΟΣΟΧΗ!*** Ασχέτως με το πως θα συμφωνηθεί να γίνει η αντιστοίχιση μαθημάτων, για να σας αντιστοιχηθεί ένα μάθημα του Ο.Δ.Ε. θα πρέπει να έχετε τουλάχιστον 6 πιστωτικές μονάδες, για 2 μαθήματα τουλάχιστον 12 πιστωτικές μονάδες, κ.τ.λ. Εάν π.χ. περάσετε στο εξωτερικό μαθήματα τα οποία αντιστοιχούν σε 20 πιστωτικές μονάδες, θα σας αντιστοιχηθούν 3 δικά μας μαθήματα. Για να περάσετε 4 δικά μας μαθήματα θα έπρεπε να είχατε τουλάχιστον 24 πιστωτικές μονάδες κ.ο.κ.

δ. Πως γνωρίζετε εάν κάποιο μάθημα του πανεπιστημίου εξωτερικού αντιστοιχίζεται με κάποιο δικό μας;

Θα πρέπει να δείτε στον οδηγό σπουδών την ύλη του δικού μας μαθήματος και στον οδηγό σπουδών του πανεπιστημίου υποδοχής την ύλη του μαθήματος που θέλετε να επιλέξετε. Εάν η ύλη ταιριάζει (στο μεγαλύτερο μέρος της) τότε το μάθημα αντιστοιχίζεται. Σε περιπτώσεις όπου δεν υπάρχει οδηγός σπουδών στο πανεπιστήμιο εξωτερικού, τότε θα πρέπει να σας κατευθύνει ο τίτλος του μαθήματος. *Σε κάθε περίπτωση, η τελική αντιστοίχιση θα γίνει σε συνεννόηση με τον εκπρόσωπο erasmsus του τμήματος.*

ε. Τι γίνεται εάν θέλω να αλλάξω τα μαθήματα τα οποία έχω αντιστοιχίσει;

Πριν πάτε στο πανεπιστήμιο εξωτερικού ή κατά τη φοίτησή σας εκεί, μπορεί για κάποιο λόγο να θέλετε να αλλάξετε την αντιστοίχιση που έχετε κάνει. Σε κάθε περίπτωση **πρέπει** να επικοινωνήσετε με τον εκπρόσωπο erasmus του τμήματός σας για να εγκρίνει την αλλαγή. Εάν αποφασίσετε να κάνετε αλλαγές στα μαθήματα τα οποία θα παρακολουθήσετε στο εξωτερικό χωρίς να ενημερώσετε των εκπρόσωπο erasmus του τμήματος, υπάρχει σημαντική πιθανότητα τα νέα μαθήματα τα οποία θα επιλέξετε να μην αντιστοιχιστούν με κανένα μάθημα. Επίσης, εάν κάνετε στο εξωτερικό μαθήματα τα οποία σας δίνουν λιγότερες από 30 πιστωτικές μονάδες, υπάρχει πιθανότητα να ακυρωθεί το 6μηνο το οποίο φοιτάτε στο εξωτερικό, να μην αντιστοιχηθεί κανένα μάθημα και να πρέπει να επιστρέψετε τη χρηματοδότηση την οποία λαμβάνετε από το Ι.Κ.Υ.. Για το λόγο αυτό, για ότι αλλαγές θέλετε να κάνετε στα μαθήματα που θα παρακολουθήσετε εκεί και τις αντιστοιχίες σας, πρέπει **πάντα και ανεξαιρέτως** να επικοινωνήσετε **πριν κάνετε τις αλλαγές** με τον εκπρόσωπο erasmus του τμήματός σας.

Στη συνέχεια παρατίθενται παραδείγματα αντιστοίχισης μαθημάτων και δίνονται και κάποιες εξηγήσεις σχετικά με την αντιστοίχιση.

**ΠΑΡΑΔΕΙΓΜΑΤΑ ΑΝΤΙΣΤΟΙΧΙΣΗΣ ΜΑΘΗΜΑΤΩΝ ΑΠΟ ΔΙΑΦΟΡΑ ΠΑΝΕΠΙΣΤΗΜΙΑ ΕΞΩΤΕΡΙΚΟΥ**

**ΠΡΟΓΡΑΜΜΑ ERASMUS - ECTS**

1. **ΓΕΝΙΚΕΣ ΑΡΧΕΣ ΔΙΟΙΚΗΣΗΣ ΕΠΙΧΕΙΡΗΣΕΩΝ-ΟΔΕ 2210,ΥΠΟΧΡΕΩΤΙΚΟ**

 ( αναγράφεται το μάθημα από το πρόγραμμα σπουδών του τμήματος ΟΔΕ, σε ποιο εξάμηνο ανήκει, αν είναι υποχρεωτικό ή κατ’επιλογή και ο κωδικός της δήλωσης).

1. **MANAGEMENT-(BMGT) ΕCTS :6**

 (αναγράφεται ο κωδικός αριθμός και το αντίστοιχο μάθημα από το πρόγραμμα σπουδών του πανεπιστημίου υποδοχής όπως αυτό αναγράφεται στον πληροφοριακό οδηγό του πανεπιστημίου υποδοχής, τα CREDITS του μαθήματος και ο αριθμός της σελίδας).

**2. ΛΟΓΙΣΤΙΚΗ ΚΟΣΤΟΥΣ , ΟΔΕ 6301-,ΥΠΟΧΡΕΩΤΙΚΟ**

**2. COST ACCOUNTING (BACC) ECTS: 6**

**3. ΠΡΟΧΩΡΗΜΕΝΗ ΧΡΗΜΑΤΟΟΙΚΟΝΟΜΙΚΗ ΛΟΓΙΣΤΙΚΗ , ΟΔΕ 4307,ΥΠΟΧΡΕΩΤΙΚΟ**

**3. ACCOUNTING 2 (PACC) ECTS: 6**

**4. ΕΠΙΧΕΙΡΗΣΙΑΚΗ ΠΟΛΙΤΙΚΗ ΚΑΙ ΣΤΡΑΤΗΓΙΚΉ ΟΔΕ 2610,ΥΠΟΧΡΕΩΤΙΚΟ**

**4. STRATRGIC MANAGEMENT ECTS: 12**

**5. ΘΕΜΑΤΑ ΕΠΙΧΕΙΡΗΣΙΑΚΗΣ ΠΟΛΙΤΙΚΗΣ ΚΑΙ ΣΤΡΑΤΗΓΙΚΗΣ ΟΔΕ 2812, ΥΠΟΧΡΕΩΤΙΚΟ ΚΑΤΕΥΘΥΝΣΗΣ**

**5.**

**ΣΥΝΟΛΟ ECTS CREDITS: 30**

**(μέχρι 30 για ένα εξάμηνο, μέχρι 60 για ένα έτος )**

Επεξήγηση: Το μάθημα STRATEGIC MANAGEMENT δίνει 12 πιστωτικές μονάδες (ECTS) και καλύπτει την ύλη των μαθημάτων **ΕΠΙΧΕΙΡΗΣΙΑΚΗ ΠΟΛΙΤΙΚΗ ΚΑΙ ΣΤΡΑΤΗΓΙΚΉ** και **ΘΕΜΑΤΑ ΕΠΙΧΕΙΡΗΣΙΑΚΗΣ ΠΟΛΙΤΙΚΗΣ ΚΑΙ ΣΤΡΑΤΗΓΙΚΗΣ** , οπότε μπορεί να αντιστοιχηθεί με τα μαθήματα αυτά.

**ΠΡΟΓΡΑΜΜΑ ERASMUS - ECTS**

**1. ΔΙΕΘΝΕΣ ΜΑΡΚΕΤΙΝΓΚ, 8ο , ΥΠΟΧΡΕΩΤΙΚΟ, ΟΔΕ 2642**

( αναγράφεται το μάθημα από το πρόγραμμα σπουδών του τμήματος ΟΔΕ, σε ποιο εξάμηνο ανήκει, αν είναι υποχρεωτικό ή κατ’επιλογή και ο κωδικός της δήλωσης).

**1. INTERNATIONAL MARKETING, 5 CREDITS**

(αναγράφεται ο κωδικός αριθμός και το αντίστοιχο μάθημα από το πρόγραμμα σπουδών του πανεπιστημίου υποδοχής όπως αυτό αναγράφεται στον πληροφοριακό οδηγό του πανεπιστημίου υποδοχής, τα CREDITS του μαθήματος και ο αριθμός της σελίδας).

**2. ΔΙΟΙΚΗΣΗ ΕΠΩΝΥΜΟΥ ΠΡΟΙΟΝΤΟΣ , 6Ο , ΥΠΟΧΡΕΩΤΙΚΟ**

**2. BRAND MANAGEMENT, 5 CREDITS**

**3. ΞΕΝΗ ΓΛΩΣΣΑ, ΕΠΙΧΕΙΡΗΣΙΑΚΗ ΟΡΟΛΟΓΙΑ ΣΤΗΝ ΑΓΓΛΙΚΗ ΓΛΩΣΣΑ, 6Ο**

**3. PRESENTATION AND WRITING METHODS, 5 CREDITS**

**4. ΔΙΟΙΚΗΣΗ ΑΝΘΡΩΠΙΝΟΥ ΔΥΝΑΜΙΚΟΥ, ΕΠΙΛΟΓΗΣ ΚΑΤΕΥΘΥΝΣΗΣ**

**4. HUMAN RESOURCES, 5 CREDITS**

**5. ΕΡΕΥΝΑ ΜΑΡΚΕΤΙΝΓΚ, 6Ο , ΥΠΟΧΡΕΩΤΙΚΟ, ΟΔΕ 2630**

**5. MARKETING RESEARCH, 5 CREDITS**

**6. E-BUSINESS, 5 CREDITS**

**6.**

**ΣΥΝΟΛΟ ECTS CREDITS: 30**

**(μέχρι 30 για ένα εξάμηνο, μέχρι 60 για ένα έτος )**

Επεξήγηση: Στο συγκεκριμένο πανεπιστήμιο το κάθε μάθημα δίνει 5 credits. Αυτό σημαίνει ότι πρέπει να κάνετε 6 μαθήματα εκεί για να σας αντιστοιχηθούν 5 μαθήματα του Ο.Δ.Ε.. Η αντιστοίχιση στην περίπτωση αυτή γίνεται 1 προς 1 μάθημα, συν ένα ακόμα μάθημα στο πανεπιστήμιο υποδοχής το οποίο δεν θα αντιστοιχηθεί με κανένα δικό μας μάθημα. Το περιεχόμενο του μαθήματος όμως πρέπει να ταιριάζει με 1 ή περισσότερα από τα μαθήματα τα οποία έχετε αντιστοιχίσει. Στην περίπτωση αυτή το **E-BUSINESS**, ταιριάζει και συμπληρώνει (σε μικρό βαθμό) τα **INTERNATIONAL MARKETING**, **BRAND MANAGEMENT,** **MARKETING RESEARCH** και **ΞΕΝΗ ΓΛΩΣΣΑ, ΕΠΙΧΕΙΡΗΣΙΑΚΗ ΟΡΟΛΟΓΙΑ ΣΤΗΝ ΑΓΓΛΙΚΗ ΓΛΩΣΣΑ.** Να σημειωθεί ότι για να σας δοθούν στο Ο.Π.Α. τα 5 ελληνικά μαθήματα τα οποία έχετε αντιστοιχήσει, πρέπει να περάσετε στο εξωτερικό και τα 6 μαθήματα που έχετε δηλώσει. Εάν περάσετε 5 μαθήματα εκεί τότε θα έχετε 5 x 5 = 25 πιστωτικές μονάδες οι οποίες επαρκούν για να σας δοθούν 4 μαθήματα του Ο.Π.Α..

**ΠΡΟΓΡΑΜΜΑ ERASMUS - ECTS**

**1. Διεθνείς Οικονομικές Σχέσεις , επιλογής**

( αναγράφεται το μάθημα από το πρόγραμμα σπουδών του τμήματος ΟΔΕ, σε ποιο εξάμηνο ανήκει, αν είναι υποχρεωτικό ή κατ’επιλογή και ο κωδικός της δήλωσης).

**1. International Economics, 8 credits**

(αναγράφεται ο κωδικός αριθμός και το αντίστοιχο μάθημα από το πρόγραμμα σπουδών του πανεπιστημίου υποδοχής όπως αυτό αναγράφεται στον πληροφοριακό οδηγό του πανεπιστημίου υποδοχής, τα CREDITS του μαθήματος και ο αριθμός της σελίδας).

**2. Συστήματα στήριξης αποφάσεων, επιλογής**

**2. Business process modeling, 4 credits**

**3. Οργάνωση και διοίκηση επιχειρήσεων 2, υποχρεωτικό**

**3. Managing the entrepreneurial venture, 5 credits**

**4. Επιχειρηματική πληροφορική και βάσεις δεδομένων, επιλογής**

**4. Computer Science minor, 12 credits**

**5. Μεθοδολογίες σχεδίασης και ανάπτυξης πληροφοριακών συστημάτων, επιλογής**

**5.**

**ΣΥΝΟΛΟ ECTS CREDITS: 29**

**(μέχρι 30 για ένα εξάμηνο, μέχρι 60 για ένα έτος )**

Επεξήγηση: Στην περίπτωση αυτή, λόγω του αριθμού των πιστωτικών μονάδων των διαθέσιμων μαθημάτων τα οποία μπορούσε ο φοιτητής να αντιστοιχίσει, δεν γινόταν να επιλέξει μαθήματα τα οποία να του έδιναν 30 πιστωτικές μονάδες οπότε έγινε αντιστοίχιση με 29 πιστωτικές μονάδες. Το μάθημα **Computer Science minor** καλύπτει την ύλη των **Επιχειρηματική πληροφορική και βάσεις δεδομένων** και **Μεθοδολογίες σχεδίασης και ανάπτυξης πληροφοριακών συστημάτων**, και δίνει 12 πιστωτικές μονάδες οπότε μπορεί να αντιστοιχηθεί με τα 2 αυτά μαθήματα. Οι πιστωτικές μονάδες που υπολείπονται για να αντιστοιχηθούν σωστά τα **Συστήματα στήριξης αποφάσεων** και **Οργάνωση και διοίκηση επιχειρήσεων 2** δίνονται εν μέρει από το μάθημα **International Economics** το οποίο δίνει 8 μονάδες. Να σημειωθεί ότι εάν ο φοιτητής περάσει στο εξωτερικό μόνο το **Business process modeling** δεν θα του αναγνωριστεί το μάθημα **Συστήματα στήριξης αποφάσεων** διότι θα έχει συνολικά μόνο 4 πιστωτικές μονάδες και χρειάζεται 6 για να του αναγνωριστεί 1 μάθημα στο Ο.Π.Α..

**ΠΡΟΓΡΑΜΜΑ ERASMUS - ECTS**

**1. Τεχνολογία επιχειρηματικού επανασχεδιασμού & πληροφοριακά συστήματα, επιλογής**

( αναγράφεται το μάθημα από το πρόγραμμα σπουδών του τμήματος ΟΔΕ, σε ποιο εξάμηνο ανήκει, αν είναι υποχρεωτικό ή κατ’επιλογή και ο κωδικός της δήλωσης).

**1. Computer Science, 4 ects**

(αναγράφεται ο κωδικός αριθμός και το αντίστοιχο μάθημα από το πρόγραμμα σπουδών του πανεπιστημίου υποδοχής όπως αυτό αναγράφεται στον πληροφοριακό οδηγό του πανεπιστημίου υποδοχής, τα CREDITS του μαθήματος και ο αριθμός της σελίδας).

**2. Οικονομική των Επιχειρήσεων ΙΙ, 4ο εξ ΟΔΕ, επιλογής**

**2. Entrepreneurship,4 ects**

**3. Θέματα Επιχ/κής Πολιτικής & Στρατηγικής, 8ο εξ ΟΔΕ, επιλογής**

**3. Basics of Strategy, 4 ects**

**3. Innovation strategy, 4 ects**

**4. Επικοινωνία στην πράξη, 7ο εξ ΟΔΕ, επιλογής**

**4. Intercultural Studies, 4ects**

**4. Seminar on Leadership for Future Managers, 2 ects**

**5. Οργανωσιακή Ψυχολογία , 7ο εξ ΟΔΕ,**

**5. Change Management, 4 ects**

**5. Executive and Team Management in an International Environment, 4 ects**

**ΣΥΝΟΛΟ ECTS CREDITS: 30**

**(μέχρι 30 για ένα εξάμηνο, μέχρι 60 για ένα έτος )**

Επεξήγηση: Το μάθημα **Θέματα Επιχ/κής Πολιτικής & Στρατηγικής** αντιστοιχίζεται με τα **Basics of Strategy** και **Innovation strategy** τα οποία δίνουν συνολικά 8 πιστωτικές μονάδες. Οι 2 μονάδες οι οποίες περισσεύουν καλύπτουν τις 2 μονάδες οι οποίες λείπουν από το μάθημα το οποίο το οποίο αντιστοιχίζεται με το **Οικονομική των Επιχειρήσεων**. Επισημαίνεται ότι εάν ο φοιτητής περάσει π.χ. τα μαθήματα **Entrepreneurship** και **Computer Science** μόνο, θα έχει σύνολο 8 πιστωτικές μονάδες οπότε θα του αντιστοιχηθεί 1 μάθημα και όχι 2. Για να του αντιστοιχηθούν 2 μαθήματα του Ο.Π.Α. θα πρέπει να περάσει άλλο 1 μάθημα το οποίο να του δίνει 4 πιστωτικές μονάδες ώστε να έχει σύνολο 12 πιστωτικές μονάδες.